Europa kultūros ir audiovizualinį sektorius pagal įvairias finansavimo programas remia jau daugelį metų. 2014–2020 m. programa „Kūrybiška Europa“ yra unikali platforma, per kurią visame žemyne teikiama koordinuota ir konstruktyvi parama šiems sektoriams. Dabartinis pasiūlymas grindžiamas įgyta patirtimi; pagal jį planuojama tęsti ir stiprinti pasiteisinusius elementus, be kita ko, skiriant didesnį biudžetą, kuris rodo Europos Sąjungos įsipareigojimą šiems sektoriams ir jų esminės svarbos mūsų Sąjungai pripažinimą. Šis pasiūlymas, pagal kurį bus finansuojama įvairi veikla ir projektai, bus ypač svarbus veiksnys, padėsiantis sustiprinti Europos kultūros ir kūrybos sektorius ir visapusiškai išnaudoti jų ekonominį, socialinį ir tarptautinį potencialą.

Programą „Kūrybiška Europa“ reikšmingai papildys būsimoji programa „Erasmus“. Pagal ją remiamas švietimo, mokymo, jaunimo ir sporto srityse veikiančių organizacijų ir institucijų bendradarbiavimas padės žmonėms įgyti žinių, įgūdžių ir kompetenciją, kurių reikia norint įveikti socialinius ir ekonominius iššūkius ir išnaudoti inovacijų, kūrybiškumo ir verslumo potencialą, ypač skaitmeninėje ekonomikoje. Veikla, susijusi su visais kūrybiškumo aspektais švietimo sistemoje ir asmens svarbiausių gebėjimų ugdymu, bus esminė abiejų programų sąsaja. Be to, vykdant Europos solidarumo korpuso veiklą, bus daugiau galimybių pritraukti jaunimą, norintį atkurti arba išsaugoti kultūros paveldo vietoves.

Būsimas „Europos socialinis fondas+“ taps investicijų į žmones, socialinę sanglaudą ir vertybes pagrindu. Iš jo bus teikiama parama piliečiams, investuojant į žmogiškąjį kapitalą, remiant (jaunimo) užimtumą, socialines inovacijas, pagrindinių skaitmeninių įgūdžių įgijimą, migrantų integravimą ir remiant labiausiai skurstančius asmenis (socialinė įtrauktis). Todėl esama tvirtų sąsajų su tikslais, kurių siekiama pagal programą „Kūrybiška Europa“. Kultūros ir kalbų įvairovė, kurią sustiprinti, pavyzdžiui, didinant Europos kultūros ir audiovizualinių kūrinių sklaidą kitose šalyse, yra vienas iš programos „Kūrybiška Europa“ tikslų, yra svarbus įtraukios visuomenės aspektas, prisidedantis prie kultūrų dialogo. Be to, Programa didinamas kultūros ir kūrybos sektorių konkurencingumas ir taip sudaromos palankios sąlygos darbo vietoms šiuose sektoriuose kurti.

(2)Manoma, kad tokiose politikos srityse, kaip inovacijų rėmimas, Europos kultūros įvairovės ir kultūros paveldo puoselėjimas, europinės tapatybės ir bendrų vertybių skatinimas, problemos, su kuriomis susidūrė pusė ar daugiau respondentų, sprendžiamos visapusiškai arba pakankamai gerai. Be to, 52 proc. respondentų, turinčių dalyvavimo programoje „Kūrybiška Europa“ patirties, mano, kad Europos kultūros ir kūrybos sektorių konkurencingumo rėmimo srityje problemos sprendžiamos visapusiškai arba pakankamai gerai.

Be to, vertinimas atskleidė, kad paprogramė MEDIA veiksmingai prisidėjo prie vidaus rinkos stiprinimo. Ilgainiui paprogramės MEDIA mastas išaugo, tačiau jai skirtas biudžetas atitinkamai nepadidėjo. Tai reiškia, kad finansavimas pernelyg išskaidytas pagal daugybę prioritetų, o tai menkina galimą jo poveikį.

Be to, visos Programos stebėsenos ir vertinimo sistema bus sustiprinta taikant tinkamus poveikio ir produkto rodiklius.

Išsamus konkrečių pasiūlymo nuostatų paaiškinimas

Šiame pasiūlyme bus remiamasi programos „Kūrybiška Europa“ struktūra (su paprogramėmis „Kultūra“, MEDIA ir sustiprinta tarpsektorine paprograme, kuri sudarys sąlygas vykdyti novatoriškus veiksmus ten, kur kelis sektorius apimanti veikla teikia papildomos vertės) ir jos bus laikomasi toliau. Programos „Kūrybiška Europa“ struktūra ir tikslai buvo patvirtinti atlikus laikotarpio vidurio vertinimą ir gavus kitą susijusią grįžtamąją informaciją. Vis dėlto, kaip buvo paaiškinta pirmiau, norint tinkamai atsižvelgti į ekonominius, technologinius, visuomeninius ir politinius pokyčius, reikia tam tikrus aspektus pakoreguoti.

Pavyzdžiui, naujoji programa apima ne tik tikslingesnį požiūrį į esamus veiksmus, bet ir naujus elementus.

Pagal paprogramę KULTŪRA toliau bus remiami tarpvalstybiniai partnerystės ryšiai, tinklai ir platformos, kuriamos konkretiems sektoriams pritaikytos iniciatyvos, remiamos kultūros ir kūrybos sektorių veiklos vykdytojų pastangos pasiekti auditoriją Europoje ir už jos ribų, plėtojami elementai, kurie atskleis konkrečią kultūros naudą paskiriems asmenims ir visuomenei. Pagal ją bus stiprinami esami specialūs veiksmai, pavyzdžiui, Europos kultūros sostinės ir Europos paveldo ženklo iniciatyvos.

Pagal paprogramę MEDIA bus siekiama skatinti bendradarbiavimą ir inovacijas kuriant ir gaminant Europos audiovizualinius kūrinius; tai bus daroma, be kita ko, puoselėjant Europos talentą. Ja bus siekiama padidinti platinimo kino teatruose ir internetu mastą ir užtikrinti didesnę tarpvalstybinę prieigą prie Europos audiovizualinių kūrinių, be kita ko, taikant novatoriškus verslo modelius; propaguoti Europos audiovizualinius kūrinius ir teikti paramą auditorijos formavimui Europoje ir už jos ribų. Šie prioritetai bus įgyvendinami teikiant paramą Europos kūrinių, galinčių pasiekti plačią auditoriją Europoje ir už jų ribų, kūrimui, propagavimui, prieigai prie jų ir jų sklaidai, taip paremiant Audiovizualinės žiniasklaidos paslaugų direktyvos įgyvendinimą. Be to, paprogramė MEDIA suteiks lankstesnį požiūrį, kuris sudarys palankesnes skirtingų vertės grandinės grandžių bendradarbiavimo sąlygas. Ji toliau skatins kurti struktūrinius partnerystės ryšius ir tinklus, kurie padidintų Europos audiovizualinio sektoriaus konkurencingumą ir sumažintų su Programos valdymu susijusias administracines išlaidas.

Pagal TARPSEKTORINĘ paprogramę bus skatinama kompleksinė veikla, apimanti audiovizualinį sektorių ir kitus kultūros ir kūrybos sektorius. Pagal ją bus skatinamas informuotumas apie Programą ir remiamas rezultatų perkeliamumas. Be to, pagal ją kultūros ir kūrybos sektoriuose bus skatinamas novatoriškas požiūris į turinio kūrimą, prieigą prie jo, jo platinimą ir skatinimą. Ja bus skatinama kompleksinė, kelis sektorius apimanti veikla, kuria siekiama prisiderinti prie žiniasklaidos sektoriaus patiriamų struktūrinių pokyčių, ypač susijusių su žiniasklaidos laisve ir pliuralizmu, kokybiška žurnalistika ir gebėjimu naudotis žiniasklaidos priemonėmis. Galiausiai ją įgyvendinant bus steigiami ir remiami atitinkamų šalių informavimo apie Programą ir viešinimo biurai ir skatinamas tarpvalstybinis kultūros ir kūrybos sektorių bendradarbiavimas.





2018/0190 (COD)

Pasiūlymas

EUROPOS PARLAMENTO IR TARYBOS REGLAMENTAS

dėl 2021–2027 m. programos „Kūrybiška Europa“, kuriuo panaikinamas Reglamentas (ES) Nr. 1295/2013

(Tekstas svarbus EEE)

EUROPOS PARLAMENTAS IR EUROPOS SĄJUNGOS TARYBA,

atsižvelgdami į Sutartį dėl Europos Sąjungos veikimo, ypač į jos 167 straipsnio 5 dalį ir 173 straipsnio 3 dalį,

atsižvelgdami į Europos Komisijos pasiūlymą,

teisėkūros procedūra priimamo akto projektą perdavus nacionaliniams parlamentams,

atsižvelgdami į Europos ekonomikos ir socialinių reikalų komiteto nuomonę,

atsižvelgdami į Regionų komiteto nuomonę,

laikydamiesi įprastos teisėkūros procedūros,

kadangi: